Mandag eftermiddag gik det galt, da to busser skulle passere hinanden på Gl. Landevej ved Ryå. Busserne skulle køre forbi hinanden på en smal passage på vejen. Den ene bus kom ud i rabatten, der var blød på grund af regnen, og den gled herefter ned i grøften. De godt 50 passagerer måtte herefter kravle ud af bussens vinduer, da bussen lå så meget på siden, at det var umuligt at åbne dørene, det oplyser vagtchef ved Nordjyllands Politi, Poul Basberg. - Man tænker, ej, det kan bare ikke passe, hvad sker der, hjælp! Folk gik også helt i panik og skreg. Jeg ryster også lidt endnu. Man bliver noget forskrækket, siger Katja Majlykke, der var passager i bussen. To personer kom lettere til skade ved ulykken og passagererne blev efterfølgende fragtet videre med en anden bus. Det er dagens anden busulykke. Mandag formiddag blev en anden bus påkørt af en lastbil på Aalborgvej, da bussen hold stille i forbindelse med vejarbejde. Ingen passagerer kom til skade.

Referat:
En næsten fyldt bus røg mandag i grøften på Gl. Landevej ved Ryå. Passagererne måtte hjælpes ud af vinduerne.